Monna o tshwerwe ka dikgomo di le 57
Monna mongwe wa dingwaga tse di masome mane le motso wa masimo a Dikolakolane mo kgaolong ya Lentsweletau o thusa mapodisi a Molepolole mo ditlhotlhomisong mabapi le go fitlhelwa ka dikgomo di le masome matlhano le bosupa tse go belaesegang ele tsa bogodu. Go ya ka mogolwane wa mapodisi a Molepolole Superintendent Tawana Tawana, mmelaelwa o tshwerwe ka dikgomo tse ditona di le masome a mabedi le boferabobedi le marole a le masome a mabedi le borobabongwe tse go fitlhetsweng di tlhatlhetswe mo tshimong gone kwa masimong a Dikolakolane gaufi le motsana wa Medie. Rre Tawana a re go belaelwa fa dikgomo tseo ele tsa barui ba dikgaolwana tsa meraka ya Konye, Monwane, Lesilakgokong le Kotolaname. E re ntswa gotwe mmelaelwa a re dikgomo tseo di tsene mo diatleng tsa gagwe ka ntlha ya thomo ya mongwe yo a neng a mo kopile gore a di mo tshegeletse, monna yoo o ka nna a iphitlhela a faraferwe ke mathata ka jaana legodu ele le le tshwerweng ka morwalo. Go ya ka Rre Tawana, mmelaelwa o tla a isiwa fa pele ga kgotla ya ga mmakaseterata mo bogaufing go arabela molato wa go fitlhelwa ka dikgomo tse go belaesegang ele tsa bogodu e bile di na le matshwao le ditshipi tsa barui ba ba farologaneng. Rre Tawana a re ba santse ba tsweletse le ditlhotlhomiso mme o solofela fa palo ya babelaelwa e ka nna ya oketsega. Morui mongwe wa kgaolo ya Dikolakolane a re e re ntswa ba ne ba a tle ba bone dikgomo mo tshimong ya mmelaelwa tse a kayang fa di ne di le palo dipotlana kwa tshimologong, ba ne ba sa belaele ka jaana mmelaelwa a kile a supa fa a tshegeleditse mongwe wa losika dikgomo. Dikgomo tseo, tse mo nakong eno di leng ka fa tlase ga tlhokomelo ya ba sepodisi kwa motsaneng wa Medie, di na le dintho tse di masisi tse go supegang fa di tshubilwe dirope ka sengwe se go belaesegang ele aene go leka go nyeletsa matshwao a beng ba tsone. Letshwao le le kaegang mo dikgomong tseo ke la EFGL. Mo go tsone dikgomo tse, di le nne go lebega di amusa fa marole a mangwe a le masome mabedi le botlhano go lebega a arogantswe le bommao. Barui ba tsweletse ka go tshologela kwa lesakeng la Medie kwa dikgomo di tshegeleditsweng teng ka go lebega mongwe le mongwe ale mo patlong ya dikgomo tsa gagwe ka ntlha ya kgolo ya bogodu jwa leruo le ntswa go lekilwe go gagamatsa dikatlholo. Ditlhopha tse di farologaneng tsa barui ba kgaolo ya Mokwena tsa Dinkgata-mala, Ka-e-tlhoka le Selelo-sa-baruakgomo di tshwaragane le ba sepodisi mo kgaolong ya Mokwena go leka go upolola masula a go utswiwa ga leruo. Le fa go ntse jalo maloko mangwe a setlhopha sa Selelo-sa-baruakgomo e rile bosheng ba lelelwa ke ditshipi tsa ba molao ba le mo maitlamong a go lwela leruo la bone mo e bileng ba gogetswe fa pele ga kgotla ya ga mmakaseterata go sekela magatwe a go keteka monna mongwe yo ba neng ba belaela fa a utswa leruo.  